Lokalsamfunnet i sorg etter brann: - Helt forferdelig
Søndag samlet over hundre personer seg for å sørge sammen etter at en tenåring mistet livet i brannen.  Tirsdag forrige uke brant det i rekkehus på Skjetten i Lillestrøm kommune. En tenåring omkom. – Det er helt forferdelig. Jeg stod der og håpet at det ikke var noen der inne, sier Rubina Khalil. Khalil bor i det samme nabolaget huset som brant. Da hun skulle ta med sønnen på fotballtrening, så hun det røykbelagte huset på nært hold. Hun forteller at flere naboer er preget etter brannen som oppsto på ettermiddagen.  Mange trakk ut av boligene sine og kom for å få med seg hva som skjedde, forteller Khalil.  – Det var mange tårer, og mange som var redde.  Naboen er oppvokst på Skjetten, og har bodd der hele livet. Nå har hun to små barn, som selv vokser opp i nabolaget.  – Skjetten er ikke stort og alle kjenner alle. Hvis du er på skolen eller drar på fotballtreninger for eksempel, så blir man kjent med hverandre.  Siden brannen skjedde for snart én uke siden, har hun slitt med søvnen.  – Jeg har aldri opplevd noe sånt. Når jeg går forbi huset så tenker jeg på den dagen. Jeg tenker på de involverte, sier Khalil. Søndag arrangerte Khalil og en annen i nabolaget minnestund for lokalsamfunnet etter at flere viste interesse for det. Over 100 personer møtte opp, forteller Khalil. Romerikes Blad omtalte minnestunden først. – Folk var stille og lei seg. Mange trøstet hverandre. – Tøft å dra hjemom Omar Farooq og familien er naboer av familien som mistet en tenåring. I rekkehusboligen bor han med fem andre familiemedlemmer. På grunn av røyk fra brannen bor familien nå på hotell.  – Det er tøft å dra hjemom. Både på grunn av lukt, og det vi ser på utsiden. Det er ikke hyggelig der nå, sier Farooq til VG.  Han beskriver hendelsen forrige tirsdag som sjokkerende: – Vi så hvordan det blusset. Da var det bare å evakuere. – Og det var ikke mye å få gjort. Det hadde vært umulig å komme seg inn der, legger han til.  Fredag bekreftet ordfører i Lillestrøm kommune, Kjartan Berland (H), at den omkomne var elev ved Stav ungdomsskole.  – Det er krevende for en skole å stå i en sånn situasjon. Vi har mistet en medelev vi var glad i, sa rektor Marius Grønning til VG. Ulike hypoteser Fredag fortalte påtaleansvarlig Tord Nyland Karlsen at de jobbet med kriminaltekniske undersøkelser på brannåstedet. Da VG snakker med Nyland Karlsen mandag, forteller han at de venter på rapporten og at de fortsatt etterforsker bredt.  – Politiet jobber med alle mulige hypoteser, sier Nyland Karlsen.  De gjennomfører avhør med alle involverte, og personer som har tilknytning til stedet.  – Kan det ha skjedd noe straffbart? – Det er hittil ingen grunn til å si at det har skjedd noe straffbart. Men vi undersøker fortsatt om det kan være det, svarer Nyland Karlsen. Etter brannen har politiet blant annet gjennomført en rundspørring i området. Tahir Mahmood Saleem er daglig leder i Søndre Nordstrand Muslimske Senter. – Etter ønske fra familien åpnet vi i helgen moskeen for at dem som hadde behov for det, kunne komme sammen i sorgen. Vi er kjent for å åpne opp moskeen når det skjer en tragedie, spesielt når det involverer unge. Da samles man, ber for den avdøde og får ro og sosial støtte. Om brannen sier han: – Det er tragisk. Det er et barn vi har mistet i et miljø som mange av oss kjenner.
Over 100 personer samlet seg søndag etter en tenåring omkom i brann tirsdag forrige uke i en rekkehusbrann på Skjetten i Lillestrøm Saken etterforskes bredt, og det er uklart hva som har forårsaket brannen Naboen Rubina Khalil forteller at lokalsamfunnet er preget etter hendelsen